એ અરસામાં યોગીજી મહારાજે આર્ષદૃષ્ટિથી ભવિષ્યના સત્સંગની ખિલવણી માટે યુવાનો પર મીટ માંડી હતી. આથી હર્ષદભાઈને તેમણે આજ્ઞા કરી હતી કે યુવકોને સાધુતાનો મહિમા, સત્સંગનો મહિમા, તત્ત્વજ્ઞાન સંબંધી જ્ઞાનની દૃઢતા કરાવવી. તે મુજબ બ્રાહ્મમુહૂર્તથી કથાવાર્તા થાય. તેમના ઘરે યુવકોના ધામા નંખાતા. ડૉ. રમણભાઈ પટેલ, રણછોડભાઈ પટેલ, નારાયણભાઈ પટણી, અનુપમભાઈ રાઠોડ, નિરંજનભાઈ દવે, કિશોરભાઈ, રમેશભાઈ, મધુભાઈ જસાણી વગેરે યુવકો સવારના છ વાગે તેમના ઘેર પહોંચી જતા. કલાકો સુધી સત્સંગ કથા-વાર્તા ચાલે. અને ૠષિકુળના આશ્રમ જેવું વાતાવરણ સર્જાય. યુવકોને વહેલું-મોડું થાય તો ભોજન પણ હર્ષદભાઈની સાથે જ લે. રાત્રે પણ કથાવાર્તા થાય. બ્રહ્માનંદ રેલાતો. ઘરના સત્સંગમય વાતાવરણમાં સૌને નૈમિષારણ્ય આશ્રમ જેવો અનુભવ થતો.